I Agger er et nyt botilbud et helt særligt - og længe ventet - et af sin slags. Her åbner Vesterhavsgaarden nemlig dørene for det første, og indtil videre eneste, bo- og rehabiliteringstilbud i landet for en gruppe veteraner med PTSD og andre udfordringer. Botilbud til PTSD-ramte veteraner er ikke nyt, men det nye bosted her målretter sig til en mindre gruppe særligt udsatte veteraner, som ved siden af de psykiske udfordringer også har andre store problemer med eksempelvis misbrug. Så Vesterhavsgaarden er længe ventet. - Det betyder, at vi har et ekstra tilbud til en målgruppe, som har et yderligere behov, end hvad vi har kunnet tilbyde hidtil. Så derfor er det jo en stor dag for veterancenteret, at vi nu har et tilbud, der kan rumme de særligt sårbare veteraner, fortæller den fungerende chef for veterancenteret, Jannik Andersen. På skuldrene af en surf-succes I 2020 etablerede man Surfgaarden i Stagstrup, og det er blevet en stor succes for de PTSD-ramte veteraner, der har boet der. Hos Surfgaarden er naturen og ikke mindst bølgerne en vigtig ramme for, at veteranerne får den nødvendige ro. - Når folk kommer hertil så er det jo i første omgang for at få ro på nervesystemet. Og der må man bare sige, at det at komme herud og gå en tur ud til Vesterhavet, det giver en helt utrolig ro, fortæller Anders Petersen, som er forstander for både Surfgaarden og det nye Vesterhavsgaarden. Det nye botilbud Vesterhavsgaarden bygger på de erfaringer, som forstanderen og de ansatte har fra Surfgaardens tre-årige levetid. - Det har helt klart været tre år, hvor vi har lært helt vildt meget, men det hele udsprang jo af en idé om at bruge surf og natur som led i at hjælpe sårbare mennesker med PTSD tilbage på sporet af et bedre liv. - Det har været en lærerig rejse, men jeg tror, at det at komme til Thy og ud i naturen, ud på havet, hen et sted hvor man kan mødes med ligestillede, der bøvler med noget af det samme, det kan noget helt særligt, forklarer forstanderen. Et tilbud, der har manglet Vesterhavsgaardens formål er at hjælpe de særligt udsatte veteraner, som har manglet et tilbud, der kunne rumme flere problemer end udelukkende PTSD. - Udfordringen indtil nu har været at afgøre, om veteranen skulle have behandlingen for den psykiske efterreaktion eller behandlingen for eksempelvis rusmiddelproblematikken, siger Jannik Andersen. Men i det nye tilbud kan de rumme veteraner med flere problemer. - Det gør, at vi kan handle mere agilt og hurtigt, at vi kan visitere nogen af vores særligt sårbare veteraner i dag inden for 24 timer, og det har vi ikke kunnet tidligere. Så det er en meget, meget stor dag for veterancenteret og den samlede veteranindsats, fortæller fungerende chef for veterancenteret, Jannik Andersen. Behovet for det særlige tilbud er ikke stort. Ifølge chefen for veterancenteret, så er der tale om en håndfuld veteraner, og det passer med Vesterhavsgaardens kapacitet på fem faste pladser og to akutpladser. Og disse veteraner får mere støtte fra personalet end andre steder. - Det der virkelig skiller sig ud her, det er, at vi har en højere normering, og det vil jo sige, at de (veteranerne, red.) har mulighed for at få mere støtte her på Vesterhavsgaarden, forklarer forstander Anders Petersen. Samtidig er det er sted, der har plads til, at de kan komme sig uden en udløbsdato på opholdet. - De skal være her så kort tid som muligt, men så lang tid som nødvendigt. For nogen kan det være en kort proces og for andre en lang proces, og det der med at hjælpe mennesker tilbage på sporet af et godt liv, det kan man ikke sætte nogen tidshorisont på. Det er meget individuelt, siger forstanderen.

Referat:
Bostedet Vesterhavsgaarden åbner dørene for særligt udsatte PTSD-ramte veteraner. Det er det første botilbud i landet til den gruppe veteraner.